आज भारत,पाकिस्तान व बंगलादेश जैसे देशों में जहां बड़ी संख्या में मुस्लिम आबादी रहती है वहां की महिलाएं अपने-अपने देशों की सर्वोच्च सेवाओं में तथा राजनीति के शिखर पर दिखाई देती हैं। पर्दा व्यवस्था को इस्लाम धर्म पर कलंक बताने वाले या इसका राजनैतिक विरोध करने वाले क्या यह नहीं देख पाते कि मुस्लिम बाहुल्य देश होने के बावजूद वहां के बहुसंख्य समाज ने समय-समय पर बेगम खालिदा जि़या,शेख हसीना वाजिद तथा बेनज़ीर भुट्टो को अपने देश का प्रमुख चुना? यदि मुस्लिम महिला का पर्दा नशीन होना ज़रूरी ही था तो पर्दा या हिजाब समर्थक रूढ़ीवादी सोच रखने वाले मुसलमानों को इन महिलाओं का इसी विषय पर बहिष्कार कर देना चाहिए था कि यह महिलाएं चूंकि बेपर्दा रहती हैं लिहाज़ा यह इस्लाम के सिद्धांतों तथा रीति-रिवाजों की विरोधी हैं। परंतु इनकी स्वीकार्यता यह प्रमाणित करती है इस्लाम धर्म में पर्दा व्यवस्था एक स्वैच्छिक प्रथा तो हो सकती है परंतु अनिवार्य प्रथा नहीं। भारत व पाकिस्तान में तो कई मुस्लिम महिलाएं कामर्शियल तथा लड़ाकू विमान भी उड़ा रही हैं। भारत व आसपास के कई देशों में मुस्लिम महिलाएं न केवल राजनीति में सक्रिय हैं बल्कि आईएएस व आईपीएस जैसी प्रशासनिक सेवाओं में देखी जा सकती हैं। न्यायालय से लेकर उद्योग जगत तक में मुस्लिम महिलाएं अपनी महत्वपूर्ण भागीदारी निभा रही हैं। खेल व फल्म जगत में भी मुस्लिम महिलाओं ने अपना लोहा मनवाया है। ज़ाहिर है यह महिलाएं यदि पर्दानशीनी को अपने जीवन का महत्वपूर्ण हिस्सा समझतीं तो शायद इतने शिखर तक उनका पहुंच पाना संभव न हो पाता। परंतु इस बुलंदी तक पहुंच कर उन्होंने मुस्लिम महिलाओं का मान-सम्मान भी बढ़ाया है तथा अपनी अगली पीढ़ी के लिए प्रेरणा का महत्वपूर्ण स्त्रोत भी बनी हैं।